**Hirdetmény**

**A 2022/2023-as nevelési év óvodai beiratkozás rendjéről**

**Tisztelt Szülők!**

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: EMMI rendelet) 20. § (1) és (1a) bekezdésében foglaltakra figyelemmel Ceglédbercel Község Önkormányzata a Ceglédberceli ÁMK Napsugár Tagóvodájában és Alma Bölcsődéjében a 2022/2023. nevelési évre vonatkozóan történő óvodai beiratkozásról az alábbi közleményt teszi közzé:

**A 2022/2023-as nevelési évre történő beiratkozásra és a nemzetiségi nevelés igénybevételére az alábbi időpontokban kerül sor:**

|  |  |  |
| --- | --- | --- |
|  | **Helye** | **Ideje** |
| Beiratkozás a 2022/2023-as **óvodai** nevelési évre ***Igénybejelentés a nemzetiségi nevelésben való részvételre*** | Ceglédberceli ÁMK Napsugár Tagóvodája és Alma Bölcsődéje Ceglédbercel, Pesti út 103.Tel:53/378-296 | 2022. április. 27. (szerda) 07.30-18.00.  |
| 2022. április. 28.(csütörtök) 07.30-18.00.  |
| **Felvételi körzet:** Ceglédbercel község közigazgatási területe (szabad férőhely esetén más településekről is tudunk gyermekeket fogadni óvodánkba) |

*A nemzeti köznevelésről szóló 2011. CXC. törvény 8. § (2) bekezdése alapján****minden gyermek abban az évben, amelynek augusztus 31. napjáig betölti a 3. életévét, a nevelési év kezdőnapjától (2022. szeptember 1-jétől) legalább napi négyórás óvodai nevelésre kötelezett.***

*A szülő - tárgyév május 25. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, a Kormány rendeletében kijelölt szerv (Járási Hivatal) felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja. Ha az eljárásban szakértőt kell meghallgatni, csak az óvodavezető vagy a védőnő rendelhető ki.*

*2011. CXC. törvény 8. § (1) bekezdése alapján az óvoda felveheti azt a gyermeket is, aki* ***a harmadik életévét a felvételétől számított fél éven belül betölti,*** *feltéve, hogy minden, a településen, fővárosi kerületben, vagy ha a felvételi körzet több településen található, az érintett településeken lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.*

*A napi négy órában óvodai nevelésre kötelezett gyermek szülője, ha gyermeke az óvodakötelezettségét külföldön teljesíti, köteles arról a beiratkozás idejének utolsó határnapját követő tizenöt napon belül írásban értesíteni az Oktatási Hivatalt.*

Kérjük a Tisztelt Szülőket, hogy **az év közbeni felvételi igényeket** (azokra a gyermekekre vonatkozik, **akik 2022. augusztus 31-e után töltik be a harmadik életévüket) is a fenti időpontban** szíveskedjenek jelezni az óvodában.

**A nevelési év első napja 2022. szeptember 1., utolsó napja 2023. augusztus 31.**

**A beiratkozáshoz szükséges iratok:**

* a szülő (törvényes képviselő) nevére kiállított érvényes személyazonosító igazolvány és lakcímet igazoló hatósági igazolvány (lakcímkártya);
* a gyermek születési anyakönyvi kivonata;
* a gyermek nevére kiállított (érvényes személyi azonosítót és lakcímet igazoló hatósági igazolvány) lakcímkártya és TAJ kártya;
* sajátos nevelési igényű gyermekek esetén Szakértői Bizottság szakértői véleménye;
* a térítésmentes étkezésre jogosító dokumentumok: ha a gyermek rendszeres gyermekvédelmi kedvezményben részesül, tartósan beteg vagy fogyatékos, családjában tartósan beteg vagy fogyatékos gyermeket nevelnek, nevelésbe vételét rendelte el a gyámhatóság;
* hátrányos helyzetű,- halmozottan hátrányos helyzetű gyermek esetén, az ezt igazoló dokumentumok (jegyzői határozat, gyámhatósági határozat);
* amennyiben a gyermek nem Magyarországon született, magyar állampolgárságát és/vagy itt tartózkodását, valamint óvodai ellátását lehetővé tevő iratok (anyakönyvi kivonat, lakcímkártya, TAJ kártya, szülő tartózkodási engedélye, munkavállalási engedélye).

A 2022/2023-as nevelési évre történő óvodai **beiratkozás a szokásos rendben és ütemezésben történhet meg, azonban a szülőnek nem szükséges feltétlenül személyesen megjelennie az intézményben, hanem elektronikus úton is eljárhat.** Utóbbi esetben a szükséges dokumentumokat elegendő a nevelési év megkezdésekor benyújtani. Elektronikus úton történő jelentkezés esetén a Ceglédbercel Község Önkormányzata Honlapján megtalálható „*Jelentkezési lapot”*, „*Nyilatkozatot* **-** *nemzetiségi**óvodai nevelésben való részvételről*” szükséges kitölteni és az igazgato@berceliamk.hu e –mail címre megküldeni.

Az országos alapprogramra épülve a Ceglédberceli ÁMK Napsugár Tagóvodája és Alma Bölcsődéje ellátja a sajátos nevelési igényű gyermekek integrált óvodai nevelését is. Ez az ellátás a szakértői bizottság véleményén alapul.

**Az integráltan nevelhető sajátos nevelési igényű gyermekek óvodai felvétele:**

* Enyhe fokban értelmi fogyatékos gyermekek integrált nevelése-oktatása, pedagógiai és egészségügyi célú habilitációs és rehabilitációs ellátása;
* Beszédfogyatékos gyermekek integrált nevelése-oktatása, pedagógiai és egészségügyi célú habilitációs és rehabilitációs ellátása;
* Egyéb pszichés fejlődési zavarral (súlyos tanulási, figyelem-vagy magatartásszabályozási zavarral) illetve, annak veszélyeztetettségével küzdő gyermekek integrált nevelése-oktatása és pedagógiai, egészségügyi célú habilitációs, rehabilitációs ellátása (dyslexia, dysgraphia, dyscalculia, tanulási képességek kevert zavara, kevert specifikus fejlődési zavar, figyelemzavar, tanulási zavar veszélyeztetettség, mutizmus);
* Ép értelmű, a többi gyermekkel együtt nevelhető autizmus spektrumzavar enyhe fokával élő gyermek nevelése-oktatása és pedagógiai, egészségügyi célú habilitációs, rehabilitációs ellátása;

*2011. CXC. törvény 49. § (1) bekezdése alapján „az óvodai felvétel, átvétel jelentkezés alapján történik.*

(2) A gyermeket elsősorban abba az óvodába kell felvenni, átvenni, amelynek körzetében lakik, vagy ahol szülője dolgozik. A felvételről, átvételről az óvoda vezetője dönt. Ha a jelentkezők száma meghaladja a felvehető gyermekek számát, az óvodavezető, amennyiben az óvoda fenntartója több óvodát tart fenn, az óvoda fenntartója bizottságot

szervez, amely javaslatot tesz a felvételre.

(3) … Az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda).”

Beiratkozni a „JELENTKEZÉSI LAP” kitöltésével lehet, amely beszerezhető az óvodában, vagy letölthető Ceglédbercel község honlapjáról illetve a Ceglédbercel Applikációról.

Az óvoda vezetője

 a) az óvodai felvételi kérelemnek helyt adó döntését írásban,

b) a kérelem elutasítására vonatkozó döntését határozati formában közli a szülővel.

**Az intézmény az óvodai felvételről legkésőbb 2022. május 28 - ig írásban értesíti a szülőket.**

*A felvételi kérelem elutasítása esetén az értesítés kézhezvételét követő 15 napos határidőn belül a szülők a Ceglédbercel Község Önkormányzat Jegyzőjének címezve, de az érintett óvodának átadott – jogorvoslati kérelmet nyújthatnak be. Az óvodavezető az eljárást megindító* *kérelmet, az ügy összes iratával – elbírálás céljából - a fenntartóhoz küldi meg. Az ügyben a fenntartó jár el és hoz másodfokú döntést.*

**Ismertető a CÁMK Napsugár TAGÓvoda nevelési feladatairól**

A Ceglédberceli ÁMK Napsugár Tagóvoda vezetősége és nevelő testülete a lehetőségeihez mérten szeretne megfelelni a szülők elvárásainak. Igyekszünk, hogy községünk óvodája az Önök gyermekének sokoldalú nevelést biztosítson.

Az óvodai nevelés célja az, hogy az óvodások harmonikus fejlődését, a gyermeki személyiség kibontakoztatását elősegítse. Figyelembe kell venni az életkori és egyéni sajátosságokat, az eltérő fejlődési ütemet.

Az óvodai nevelés feladata különösen:

* az egészséges életmód kialakítása,
* az érzelmi nevelés és a szocializáció biztosítása,
* az értelmi fejlesztés és nevelés megvalósítása,
* a személyiség formálása,
* a képességek (figyelem, mozgás, kézügyesség, tájékozódás, stb.) fejlesztése,
* a hagyományok ápolása (német nemzetiségi és magyar)
* a kommunikáció különböző formáinak alakítása,
* az anyanyelv fejlesztése.

**Az intézményben folyó nevelés helyi sajátosságai:**

**Óvoda:**

* az óvodai nevelés vegyes életkorú csoportokban történik,
* a sajátos nevelési igényű gyermekek fejlesztését megbízott gyógypedagógusok végzik,
* kétnyelvű német nemzetiségi nevelést biztosítunk,
* A községben élő német nemzetiségű lakosság természetes igénye, hogy állampolgári jogként a gyermekét anyanyelvén neveljék. Ezért az óvodában erre lehetőséget teremtettünk.

**Igénybejelentés a nemzetiségi nevelésben való részvételre**

A nemzetiségi óvodai nevelés iránti igénybejelentést a szülő (gondviselő) vagy a meghatalmazottja személyesen, írásban a Ceglédberceli Általános Művelődési Központ Napsugár Tagóvodájában (Ceglédbercel, Pesti út 103.) vagy elektronikusan teheti meg, igénybejelentő nyomtatványon. Az igénybejelentő nyomtatvány formáját és tartalmát a nemzetiség óvodai nevelésének irányelve és a nemzetiség iskolai oktatásának irányelve kiadásáról szóló 17/2013. (III. 1.) EMMI rendelet 2. számú melléklete tartalmazza.

A „NYOMTATVÁNY” letölthető Ceglédbercel község honlapjáról illetve a Ceglédbercel Applikációról.

A nyilatkozattételhez a kérelmező személyi igazolványa szükséges.

**A német nemzetiségi óvodai nevelés jellemzője:**

*„2. A nemzetiségi nevelés célja és feladata, hogy*

*- biztosítson anyanyelvi környezetet a gyermekek számára;*

*- ápolja és fejlessze a nemzetiségi életmódhoz, kultúrához kötődő hagyományokat és szokásokat;*

*- készítse fel a gyermeket a nemzetiségi nyelviskolai tanulására;*

*- segítse a nemzetiségi identitástudat kialakulását és fejlesztését.*

*3. A nemzetiségi nevelést folytató óvodában törekedni kell arra, hogy a gyermekek érzelmi biztonságának megteremtése mellett - figyelembe véve a gyermek nyelvismeretét - minél teljesebbé váljon a nemzetiség nyelvén folyó kommunikáció. Az óvodapedagógus a rendszeresen visszatérő kommunikációs helyzetekkel biztosítja az utánzáson alapuló nyelvelsajátítást.*

*4. A nemzetiségi kultúrkincsből és az anyanemzet kultúrájából (irodalom, zene, népi játék) tudatosan felépített tematika segítségével változatos módon szervezi meg a nyelvelsajátítást. A kialakult nyelvi szituációk függvényében, a természetes nyelvtanulási eljárásnak megfelelően rugalmasan alakítja csoportjainak heti- és napirendjét.”*

*(17/2013. (III. 1.) EMMI rendelet a nemzetiség óvodai nevelésének irányelve és a nemzetiség iskolai oktatásának irányelve kiadásáról 3. sz. melléklet II. rész)*

**Felhívjuk a figyelmet arra, hogy a kérelem beadására más időpont nem áll rendelkezésére! A más időpontban beadott kérelmeket csak üres férőhely esetén tudjuk figyelembe venni.**

**Figyelem!**

*Az emberi erőforrások minisztere 22/2015. (IV. 21.) EMMI rendelete a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet módosításáról „(1b) A jegyző figyelemmel kíséri az Nkt. 72. § (1) bekezdés b) pontjában meghatározott kötelezettség teljesítését, továbbá bejelentésre vagy hivatalból elrendeli az óvodai nevelés keretében folyó foglalkozáson való részvételt, ha a szülő nem tesz eleget kötelességének.*

**Az óvodáztatási kötelezettség nem teljesítése esetén alkalmazható jogkövetkezmények:**

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § a) pontja értelmében: Az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben nem íratja be az óvodába, szabálysértést követ el.

2022. március 28. Ceglédbercel Község Önkormányzata